Lauantaina ruotsidemokraatit on Ruotsissa kaikkien huulilla, kun maan tärkeimmällä politiikkafestivaalilla Almedalsveckanilla vietetään heidän päiväänsä. Päivä huipentuu kello 20 Suomen aikaa puoluejohtaja Jimmie Åkessonin puheeseen.

Visby

Ei olla enää kovin kaukana tilanteesta, jossa Ruotsin suurin puolue olisi maahanmuuttovastainen ja pidäkkeettömän nationalistinen. ”Ruotsiystävällinen”, kuten puolue itse muotoilee.

Ruotsidemokraattien kannatus on noussut yli 22 prosentin. Yli sata vuotta Ruotsin suurimman puolueen paikkaa pitänyt sosiaalidemokraatit on edellä vielä parin prosenttiyksikön verran, mutta kokoomus on jäänyt ruotsidemokraattien taakse.